ทองพุ่งสูงสุด8เดือน
ราคาทองพุ่งสูงสุด 8 เดือน จับตาเฟดส่งสัญญาณชะลอขึ้นดอกเบี้ย-วิตกสงครามการค้า
31 ม.ค. 2562

ราคาทองพุ่งสูงสุด 8 เดือน จับตาเฟดส่งสัญญาณชะลอขึ้นดอกเบี้ย-วิตกสงครามการค้า
รอยเตอร์สรายงานว่า ราคาทอง สปอตปรับขึ้น 0.2% มาอยู่ที่ 1,313.96 ดอลลาร์สหรัฐ/ออนซ์ วานนี้ หลังพุ่งแตะระดับ 1,315.49 ดอลลาร์/ออนซ์ สูงที่สุดตั้งแต่วันที่ 14 พ.ค. 2018 ขณะที่สัญญาล่วงหน้าทองคำสหรัฐปรับขึ้น 0.3% มาอยู่ที่ 1,312.8 ดอลลาร์/ออนซ์
รายงานระบุว่า นักลงทุนจับตาการประชุมนโยบายของธนาคารกลางสหรัฐ (เฟด) ในวันที่ 29-30 ม.ค. ซึ่งคาดว่าเฟดจะส่งสัญญาณชะลอการปรับขึ้นอัตราดอกเบี้ยในปีนี้ และจับตามุมมองเฟดต่อการขยายตัวของเศรษฐกิจโลกชะลอตัว ท่ามกลางภาวะสงครามการค้าระหว่างสหรัฐและจีน
"ในระยะสั้นนั้น ราคาทองกำลังปรับตัวสูงขึ้น เนื่องจากเฟดจะมีท่าทีผ่อนคลายลง ซึ่งจะส่งผลให้ค่าเงินดอลลาร์อ่อนค่าลง และเป็นปัจจัยหนุนราคาทอง" เอ็ดเวิร์ด ไมร์ นักวิเคราะห์ของบริษัทที่ปรึกษา ไอเอ็นทีแอล เอฟซีสโตน กล่าวพร้อมเสริมว่า หากสหรัฐและจีนไม่สามารถบรรลุข้อตกลงเจรจาการค้ากันได้ จะยิ่งเป็นปัจจัยหนุนให้ทองปรับตัวขึ้นอีก
ทั้งนี้ สหรัฐและจีนอยู่ระหว่างการเจรจาการค้ารอบล่าสุด นำโดย หลิวเฮ่อ  รองนายกรัฐมนตรีฝ่ายเศรษฐกิจของจีน และโรเบิร์ต ไลท์ไฮเซอร์ ผู้แทนการค้าสหรัฐ ซึ่งการพูดคุยจะสิ้นสุดลงวันนี้